16.6.2023 г.
BG
Официален вестник на Европейския съюз
C 214/125 Четвъртък, 19 януари 2023 r.
З. като има предвид, че държавите членки могат да поверят на ЕИБ прилагането на финансови инструменти, които те използват за инвестиране на средства по Механизма за възстановяване и устойчивост (МВУ) в допустими проекти; като има предвид, че ЕИБ може да предлага допълнително финансиране и специална консултантска подкрепа на държавите членки за инвестиране на техните средства по МВУ; И. като има предвид, че ЕИБ допринася за изпълнението на политическите и икономическите цели на Европейския съюз и подкрепя приоритетите на външната дейност на Съюза във всички региони по света, включително в политически чувствителни държави в региони на източното и средиземноморското съседство; Й. като има предвид, че ЕИБ е най-големият многостранен кредитор в съседните на ЕС региони, които обхващат държавите от източното съседство, Западните Балкани, Близкия изток и Северна Африка; като има предвид, че ЕИБ извършва операции извън Европейския съюз чрез мрежа от близо 30 външни офиса, намиращи се в Африка, Латинска Америка и Азия; К. като има предвид, че групата на ЕИБ работи в тясно сътрудничество с институциите на ЕС и други партньори в подкрепа на целите и политическите приоритети на Съюза; като има предвид, че по-специално в рамките на многогодишната финансова рамка (МФР) за периода 2021 — 2027 г. групата на ЕИБ работи съвместно с Комисията и с националните насърчителни банки и институции и финансовите институции в областта на развитието; като има предвид, че за да се постигнат принципите и целите на Парижкото споразумение до края на 2020 г., групата на ЕИБ работеше в координация с Европейската служба за външна дейност и Европейската банка за възстановяване и развитие; Л. като има предвид, че ЕИБ е начело на борбата с кризата с COVID-19 в Европейския съюз и положи значителни усилия да предложи допълнителна подкрепа, по-конкретно за малките и средните предприятия (МСП), чрез създаването на новия общоевропейски гаранционен фонд (ЕФПГ) с цел предоставяне на капитал за МСП, които бяха особено тежко засегнати от последиците от кризата; М. като има предвид, че рейтингът „ААА“ на ЕИБ е необходим, за да се гарантират подходящи пазарни източници на финансиране при най-преференциалните ставки, и следователно трябва да бъде запазен; Н. като има предвид, че бизнес моделът на ЕИБ изисква най-високо равнище на почтеност, прозрачност, отчетност и добро управление, както и подходящи мерки за ефективна и ефикасна борба с всички форми на изпиране на пари, финансирането на тероризма, организираната престъпност и вредните данъчни практики, както и с видовете забранени действия, посочени в наскоро преразгледаната ѝ политика за борба с измамите; Резултати от финансовите трансакции на ЕИБ 1. подчертава, че ЕИБ е водещ емитент и допринася непрекъснато за иновациите и развитието на капиталовите пазари, като същевременно насърчава най-строгите стандарти; 2. отбелязва, че към 31 декември 2021 г. общият баланс на групата на ЕИБ възлиза на 568 милиарда евро, което представлява увеличение с 11,9 милиарда евро в сравнение с 31 декември 2020 г.; 3. отбелязва, че през 2021 г. новите заеми, подписани от банката, възлизат на 65,4 милиарда евро в съответствие с целта, определена в оперативния план за 2021 г., и са близко до резултатите от предходните години (66,1 милиарда евро през 2020 г. и 63,3 милиарда евро през 2019 г.); отбелязва, че 54,3 милиарда евро от тази сума са били от собствените ресурси на банката (в сравнение с 64,6 милиарда евро през 2020 г., също от собствените ресурси на банката); 4. посочва, че както и през предишните години най-големият дял е бил разпределен в Италия, Франция и Испания (съответно 16 %, 14 % и 12 % от общия размер на подписаните заеми) и че както и през предишните години секторите на транспорта, глобалните заеми и енергетиката са получили най-голям дял (съответно 30,2 %, 18,5 % и 14,8 %); 5. отбелязва, че общият размер на отпуснатите средства възлиза на 41,4 милиарда евро през 2021 г., от които 40,4 милиарда евро от собствените ресурси на банката (през 2020 г. общият размер на отпуснатите средства възлиза на 58,3 милиарда евро, от които 56,8 милиарда евро от собствените ресурси на банката); 6. отбелязва, че от 31 декември 2021 г. насам непогасеният обем на подписаните заеми леко е намалял до 556,4 милиарда евро (от 558,7 милиарда евро и 560,3 милиарда евро съответно през 2020 г. и 2019 г.), от които 82 % са били за проекти в рамките на ЕС (82,2 % през 2020 г. и 81,4 % през 2019 г.); отбелязва, че портфейлът от отпуснати заеми на ЕИБ възлиза на 433,4 милиарда евро в сравнение с 444,6 милиарда евро и 447,5 милиарда евро съответно в края на 2020 г. и 2019 г.;